C 398/9

Kuulemismenettelystä vastaavan neuvonantajan loppukertomus (1)

Asia AT.40330 – Rautatierahti

(2021/C 398/08)

ÖBB:lle (2), DB:lle (3) ja SNCB:lle (4), jäljempänä yhdessä ”osapuolet”, osoitettu päätösluonnos koskee SEUT-sopimuksen 101 artiklan yhtenä kokonaisuutena pidettävää jatkettua rikkomista. Rikkominen muodostuu asiakkaiden jakamisesta ja sellaisten kaupallisesti arkaluonteisten tietojen vaihtamisesta, jotka liittyvät rajatylittävien rautateiden rahtiliikennepalvelujen tarjoamiseen tavanomaisilla toimialoilla (muut kuin autoteollisuus) tietyillä reiteillä, jotka alkavat tai päättyvät Saksassa tai Alankomaissa, Itävallassa tai Unkarissa tai (joissain tapauksissa) Belgiassa taikka kulkevat näiden maiden kautta. Päätösluonnoksessa todetaan, että ÖBB ja DB osallistuivat tähän rikkomiseen 8. joulukuuta 2008 ja 30. huhtikuuta 2014 välisenä aikana ja SNCB 15. marraskuuta 2011 ja 30. huhtikuuta 2014 välisenä aikana.

Komissio käynnisti 4. huhtikuuta 2019 asetuksen (EY) N:o 773/2004 (5) 2 artiklan 1 kohdan nojalla menettelyn osapuolia vastaan. Komission tarkoituksena oli aloittaa osapuolten kanssa sovintoon tähtäävät neuvottelut sovintomenettelyä koskevan tiedonannon (6) mukaisesti.

Asetuksen (EY) N:o 773/2004 10 a artiklan 2 kohdan mukaisten sovintoon tähtäävien keskustelujen (7) ja sovintoehdotusten (8) jälkeen komissio antoi osapuolille väitetiedoksiannon 4. joulukuuta 2020.

Vastauksissaan väitetiedoksiantoon osapuolet vahvistivat asetuksen (EY) N:o 773/2004 10 a artiklan 3 kohdan mukaisesti, että väitetiedoksiannossa oli otettu huomioon niiden tekemien sovintoehdotusten sisältö ja että ne olivat edelleen sitoutuneita sovintomenettelyyn.

Olen tutkinut päätöksen 2011/695/EU 16 artiklan mukaisesti, käsitelläänkö päätösluonnoksessa ainoastaan sellaisia väitteitä, joista osapuolille on annettu mahdollisuus esittää näkemyksensä. Katson, että asia on näin.

Edellä esitetyn perusteella ja ottaen huomioon, että osapuolet eivät ole esittäneet minulle minkäänlaisia pyyntöjä tai valituksia (9), katson, että osapuolten menettelyllisten oikeuksien tosiasiallista toteutumista on kunnioitettu tässä asiassa.

Brysselissä 20 päivänä huhtikuuta 2021. Wouter WILS

(1) Laadittu kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU 16 ja 17 artiklan mukaisesti (EUVL L 275, 20.10.2011, s. 29).

(2) Österreichische Bundesbahnen-Holding Aktiengesellschaft ja Rail Cargo Austria Aktiengesellschaft, jäljempänä ”ÖBB”.

(3) Deutsche Bahn AG, DB Cargo AG ja DB Cargo BTT GmbH, jäljempänä ”DB”.

(4) Société nationale des Chemins de fer belges/Nationale Maatschappij der Belgische Spoorwegen (SNCB/NMBS) SA de droit public/NV van publiek recht, LINEAS Group NV (aiemmin SNCB Logistics NV/SA) ja LINEAS NV (aiemmin Xpedys NV/SA), jäljempänä ”SNCB”.

(5) Komission asetus (EY) N:o 773/2004, annettu 7 päivänä huhtikuuta 2004, EY:n perustamissopimuksen 81 ja 82 artiklan mukaisten komission menettelyjen kulusta (EUVL L 123, 27.4.2004, s. 18).

(6) Komission tiedonanto sovintomenettelyn toteuttamisesta neuvoston asetuksen (EY) N:o 1/2003 7 ja 23 artiklan mukaisten päätösten tekemiseksi kartelliasioissa (EUVL C 167, 2.7.2008, s. 1).

(7) Sovintoneuvottelut käytiin 2. toukokuuta 2019 ja 28. elokuuta 2020 välisenä aikana.

(8) Osapuolet esittivät viralliset pyyntönsä aloittaa sovintomenettely 18. syyskuuta 2020 (DB) ja 21. syyskuuta 2020 (ÖBB ja SNCB).

(9) Päätöksen 2011/695/EU 15 artiklan 2 kohdan mukaan kartelleja koskevissa asioissa menettelyn osapuolet, jotka aloittavat sovintoon tähtäävät neuvottelut asetuksen (EY) N:o 773/2004 10 a artiklan mukaisesti, voivat saattaa asian kuulemismenettelystä vastaavan neuvonantajan tutkittavaksi missä tahansa sovintomenettelyn vaiheessa varmistaakseen menettelyllisten oikeuksiensa tosiasiallisen toteutumisen. Ks. myös sovintomenettelyn toteuttamisesta neuvoston asetuksen (EY) N:o 1/2003 7 ja 23 artiklan mukaisten päätösten tekemiseksi kartelliasioissa annetun komission tiedonannon 2008/C 167/01 18 kohta (EUVL C 167, 2.7.2008, s. 1).